****Sak 1. Konstituering: Forretningsorden****

# Rogaland SVs årsmøte 2019

*Forslag frå representantskapet:*

## Opning og konstituering

1. Opning av møtet ved leiar.

Godkjenning av innkalling.

Val av ordstyrarar og referentar

2. Vidare konstituering av møtet ved ordstyrarane

Opprop. Godkjenning av delegatar og fullmakter

Godkjenning av dagsorden og tidsplan

Godkjenning av forretningsorden.

Val av redaksjonsnemnd(er)

Val av teljekorps

Val av protokollunderskrivarar

## Forretningsorden

### 1. Opent møte

Årsmøtet er opent dersom ikkje noko anna blir bestemt.

### 2. Deltakarane sine rettar

2.1 Full tale-, forslags- og stemmerett har:

a) Delegatane valt av lokallaga og SU, jf. vedtektene § 2.1

b) Representantskapsmedlemmer, inkludert fylkesstyret. Desse har ikkje stemmerett under behandling av årsmelding og rekneskap.

2.2 Tale- og forslagsrett har

a) Stortingsrepresentant og fylkestingsrepresentantar

b) Kontaktpersonar for sentrale utval

c) Fylkessekretær

d) Observatørar frå lokallag utan delegatar på årsmøtet

e) Leiar av valkomiteen under sak om val

2.3 Talerett kan bli gitt til

a) Observatørar frå lokallaga

b) Inviterte innleiarar og gjester

### 3. Fristar og fremming av forslag

3.1 Fristen for å føreslå saker til behandling, unntatt fråsegner, er 14 dagar før årsmøtet, jf. vedtektene § 2.2. Denne fristen gjeld også endringsforslag til vedtektene. Årsmøtet kan ikkje behandla forslag som ikkje er til saker på dagsorden.

3.2 Fristen for å føreslå fråsegner går ut under konstitueringa av årsmøtet. Ordstyrar refererer innkomne forslag til fråsegner før strek blir sett.

3.3 Endringsforslag må leverast skriftleg med namn på forslagsstillar før strek blir sett i debatten. Årsmøtet kan vedta ein tidlegare frist. Ordstyrar refererer innkomne endringsforslag før strek blir sett.

### 4. Taletid

4.1 Ingen får ordet meir enn to gonger til same sak. Taletida er 3 minutt første gong og 2 minutt andre gong. Innleiing til saka er unntatt.

4.2 Årsmøtet avgjer når strek blir sett i debatten. Før strek blir sett skal talarlista og endringsforslag refererast, og nye talarar kan be om ordet.

4.3 Det kan bli gitt inntil to replikkar på kvart innlegg, på inntil 1 minutt kvar. Ein replikk skal berre vera ein merknad eller eit spørsmål til den som har innlegget. Den som hadde innlegget får høve til å svara i inntil 1 minutt.

4.4 Ordet til forretningsorden skal berre handla om formalitetar og prosedyre, og er på inntil 1 minutt. Ingen kan ha ordet til forretningsorden meir enn to gonger i same forretningsordendebatt.

4.5 Ordet til forretningsorden og replikk blir gitt utanom talarlista.

4.6 Ordstyrar kan føreslå fleire avgrensingar i taletida.

### 5. Votering

5.1 Votering skjer normalt ved handsopprekking. Ordstyrarane tel stemmer dersom det er aktuelt. Votering skjer skriftleg dersom nokon krev det.

5.2 Ein kandidat er vald dersom vedkomande får meir enn halvdelen av dei avgitte stemmene, der blanke stemmer ikkje tel. Ved tre eller fleire forslag til same plass går den med færrast stemmer ut for kvar omgang inntil ein av kandidatane får meir enn halvdelen av dei avgitte stemmene. Ved like mange stemmer til kvar kandidat blir det omval, og deretter loddtrekking dersom det framleis står likt.

### 6. Redaksjonsnemnd(er)

6.1. Møtet vel ei eller fleire redaksjonsnemnder. Redaksjonsnemnda skal innstilla på alle innkomne forslag til fråsegner og endringsforslaga til desse. Dersom det er behov for det, innstiller nemnda også på endringsforslag til andre årsmøtesaker.

6.2. Redaksjonsnemnda kan føreslå å sy saman liknande forslag, og gjera språklege og redaksjonelle endringar.

6.3. Redaksjonsnemnda skal presentera innstillinga si før voteringa. Det skal gå fram av innstillinga om nemnda vil vedta, avvisa, oversenda eller ikkje realitetsbehandla endringsforslaga, og om nemnda kjem med eigne, redaksjonelle endringar (sjå punkt 2). Nemnda kan ha ei delt innstilling. Møtet skal kunna stemma over kvart enkelt endringsforslag, men kan også velja å stemma over alle endringsforslag og innstillingar til ei fråsegn eller sak samla.

### 7. Årsmøteprotokollen

Årsmøteprotokollen skal innehalda:

* Oversikt over møtedeltakarar, møtefunksjonærar og innleiarar.
* Oversikt over saker som blir behandla.
* Oversikt over forslagsstillarar og forslag,
* Innstillingar og vedtak, og stemmetal der det er aktuelt.

To protokollunderskrivarar godkjenner og skriv under protokollen. Representantskapet godkjenner protokollen endeleg.